
Text rozhodnutia
Súd: Krajský súd Bratislava Spisová značka: 9Sp/103/2013 Identifikačné číslo súdneho spisu: 1013202020 Dátum vydania rozhodnutia: 07. 04. 2014 Meno a priezvisko sudcu, VSÚ: JUDr Janka Richterová ECLI: ECLI:SK:KSBA:2014:1013202020.2 Uznesenie Krajský súd v Bratislave, v právnej veci navrhovateľa: Česká zmrzlina, s.r.o., Suvorovova 36, 902 01 Pezinok, IČO: 46 020 632, zastúpeného JUDr. Antonom Tichým, advokátom, M. R. Štefánika 20, 902 01 Pezinok, proti odporcovi: Mesto Trnava, Hlavná 1, 917 01 Trnava, IČO: 00 313 114, o nepovolení predaja na trhovom mieste, o preskúmanie zákonnosti rozhodnutia odporcu zo dňa 29. apríla 2013, sp. zn. ODaKS/54-20431/2013/Bk/162, takto r o z h o d o l : Súd konanie zastavuje. Žiaden z účastníkov nemá právo na náhradu trov konania. o d ô v o d n e n i e : Navrhovateľ sa domáhal preskúmania zákonnosti horeuvedeného rozhodnutia odporcu, ktorým sa mu podľa § 3 ods. 1 Zák. č. 178/1998 Z.z. o podmienkach predaja výrobkov a poskytovania služieb na trhových miestach a čl. 4 ods. 3 VZN č. 246 o podmienkach predaja výrobkov a poskytovania služieb na trhových miestach na území mesta Trnava nepovolil ambulantný predaj zmrzliny pred OD Kaufland v Trnave. Navrhovateľ zobral svoj návrh celkom späť. Podľa § 96, ods. 1 O.s.p. navrhovateľ môže vziať za konania späť návrh na jeho začatie, a to sčasti alebo celkom. Ak je návrh vzatý späť celkom, súd konanie zastaví. Podľa § 250h, ods. 2 O.s.p. až do rozhodnutia súdu môže žalobca vziať žalobu späť. Súd berúc do úvahy dispozitívny úkon navrhovateľa, správne konanie zastavil podľa citovaných ustanovení v spojení s § 250l, ods.2 a § 246c, ods.1 O.s.p. O trovách konania súd rozhodol podľa § 146, ods.1, písm. c/ v spojení s § 246c, ods. 1 a 250l ods.2 O.s.p., keď vo veci nezistil splnenie podmienok pre aplikáciu § 250h, ods. 2 O.s.p. a žiaden z účastníkov ich náhradu neuplatňoval. Poučenie: Proti tomuto uzneseniu možno podať odvolanie do 15 dní odo dňa jeho doručenia, prostredníctvom procesného súdu na Najvyšší súd Slovenskej republiky v Bratislave.

